Geliefde ‘Egoli’-ster sterfChristine Basson. (Foto: Facebook) Christine Basson, die aktrise wat veral bekend was vir haar destydse rol as Nora in Egoli, is Maandagoggend in die ouderdom van 78 oorlede. Reinet Louw Kemp, Basson se vriendin, het die nuus op Facebook bevestig. “Ons liewe vriendin Christine Basson – en vir baie mense die sterk, moederlike Nora Naudé van Egoli – is vanoggend stil huis toe. Ons sal haar mis,” het Louw Kemp geskryf. Volgens haar het Basson gister 78 jaar oud geword in die Ekklesia Park-aftree-oord in Randburg waar sy versorg is. Hannes van Wyk, aanbieder van Kwêla, het die nuus aan Maroela Media bevestig. Hy sê daar was “klomp faktore” wat tot Basson se dood bygedra het. “Sy was ŉ ware trooper, ŉ briljante aktrise en ŉ wonderlike vriendin,” sê hy. Behalwe vir Egoli, was Basson ook in haar lang loopbaan te sien in die televisiereekse Konings, Die Mannheim-sage, Agter elke man, Wolhaarstories, Mattewis en Meraai en Die losprys.